[pic] | AZ EURÓPAI KÖZÖSSÉGEK BIZOTTSÁGA |

Brüsszel, 6.2.2007

COM(2007) 44 végleges

2007/0016 (ACC)

Javaslat

A TANÁCS HATÁROZATA

az 1995-ös Gabonakereskedelmi Egyezmény időbeli hatályának meghosszabbításával kapcsolatban a Közösség nevében a Nemzetközi Gabonatanácsban képviselendő álláspont meghatározásáról

(előterjesztő: a Bizottság)

INDOKLÁS

1. Az 1995-ös Gabonakereskedelmi Egyezményt (a továbbiakban: az egyezmény) a Közösség a 96/88/EK tanácsi határozattal[1] kötötte meg, 1998. június 30-ig terjedő hatállyal, amelyet azóta rendszeres időközönként meghosszabbítottak. Az egyezmény érvényességét legutóbb 2005 júniusában hosszabbította meg a Nemzetközi Gabonatanács határozata, 2007. június 30-ig terjedő hatállyal.

2. A Közösségnek érdekében áll az egyezmény időbeli hatályának egy újabb, két évig terjedő időszakra történő meghosszabbítása.

3. Az egyezmény időbeli hatályának kiterjesztése maga után vonja az egyezményt és az 1999-ben kötött Élelmiszersegély Egyezményt magában foglaló Nemzetközi Gabonaügyi Megállapodás igazgatási költségvetéséhez való közösségi hozzájárulás időtartamának a meghosszabbítását is. Ez a hozzájárulás a Közösség költségvetésében a 05 06 01 jogcím (Nemzetközi mezőgazdasági megállapodások) alatt szerepel.

4. E javaslat célja az, hogy a Bizottság számára megszerezze a Tanács felhatalmazását arra, hogy a Nemzetközi Gabonatanácsban a Közösség nevében a Gabonakereskedelmi Egyezmény időbeli hatályának 2009. június 30-ig terjedő meghosszabbítása mellett szavazzon.

2007/0016 (ACC)

Javaslat

A TANÁCS HATÁROZATA

az 1995-ös Gabonakereskedelmi Egyezmény időbeli hatályának meghosszabbításával kapcsolatban a Közösség nevében a Nemzetközi Gabonatanácsban képviselendő álláspont meghatározásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikkére, a 300. cikk (2) bekezdésének második albekezdésével összefüggésben,

tekintettel a Bizottság javaslatára,

mivel:

5. Az 1995-ös Gabonakereskedelmi Egyezményt a Közösség a 96/88/EK tanácsi határozattal[2] kötötte meg, és azóta az egyezmény időbeli hatályát rendszeresen meghosszabbították további kétéves időszakokra. Az egyezmény érvényességét legutóbb 2005 júniusában hosszabbította meg a Nemzetközi Gabonatanács határozata, 2007. június 30-ig terjedő hatállyal. A Közösségnek érdekében áll az egyezmény időbeli hatályának újbóli meghosszabbítása. Ezért a Bizottságot, amely a Gabonakereskedelmi Egyezményben a Közösséget képviseli, fel kell hatalmazni arra, hogy a hosszabbítás mellett szavazzon,

A KÖVETKEZŐKÉPPEN HATÁROZOTT:

Egyetlen cikk

Az Európai Közösség a Nemzetközi Gabonatanácsban képviselt álláspontjának megfelelően az 1995-ös Gabonakereskedelmi Egyezmény időbeli hatályának egy újabb, két évig terjedő időszakra történő meghosszabbítása mellett szavaz.

A Bizottság felhatalmazást kap arra, hogy ezt az álláspontot képviselje a Nemzetközi Gabonatanácsban.

Kelt Brüsszelben, […]-án/-én.

a Tanács részéről

az elnök

PÉNZÜGYI KIMUTATÁS

Szakpolitikai terület: Mezőgazdaság és vidékfejlesztés Tevékenység: A mezőgazdasági és vidékfejlesztési szakpolitikai terület nemzetközi vonatkozásai |

A FELLÉPÉS MEGNEVEZÉSE: AZ 1995-ÖS GABONAKERESKEDELMI EGYEZMÉNY HATÁLYÁNAK MEGHOSSZABBÍTÁSA |

1. KÖLTSÉGVETÉSI TÉTEL + MEGNEVEZÉS

4. FEJEZET – AZ EU MINT GLOBÁLIS PARTNER

05 06 01: Nemzetközi mezőgazdasági megállapodások

2. ÁLTALÁNOS ADATOK

2.1. A fellépésre megítélt teljes keretösszeg (B. rész): 0,937 millió EUR

2.2. Az alkalmazás időszaka: 2007. július 1-jétől 2009. június 30-ig

2.3. A több évre tervezett teljes kiadás (millió EUR)

2008 | 2009 | Összesen |

Kötelezettségvállalások | 0,464 | 0,473 | 0,937 |

Kifizetések | 0,464 | 0,473 | 0,937 |

2.4. A pénzügyi programozással és a pénzügyi tervvel való összeegyeztethetőség

X A javaslat összeegyeztethető a meglévő pénzügyi programozással

2.5. A bevételre gyakorolt pénzügyi hatás

X A javaslatnak nincsenek pénzügyi hatásai (valamely intézkedés végrehajtásával kapcsolatos technikai kérdésekre vonatkozik).

3. KÖLTSÉGVETÉSI JELLEMZŐK

A kiadás típusa | Új | EFTA-hozzájárulás | A csatlakozni kívánó országok hozzájárulása | A pénzügyi terv fejezete |

kötelező | differenciált | NEM | NEM | NEM | 4. Az EU mint globális partner |

4. JOGALAP

A Szerződés 133. cikke a 300. cikk (2) bekezdésével összefüggésben.

5. LEÍRÁS ÉS INDOKOLÁS

5.1. A közösségi fellépés szükségessége

A gazdaságban, illetve azon belül is különösen a mezőgazdasági ágazatban betöltött fontos szerepére tekintettel az Európai Közösségnek képviseltetnie kell magát a nemzetközi mezőgazdasági megállapodásokban, amelyek fontos eszközét jelentik a világban történő fejlemények követésének és a közösségi érdekek védelmének az érintett termékek vonatkozásában.

Az EK által a Nemzetközi Gabonatanácsnak fizetett tagsági hozzájárulások lehetővé teszik a nemzetközi megállapodások céljainak megvalósítását. Az 1995-ös Gabonakereskedelmi Egyezményhez és az 1999-es Élelmiszersegély Egyezményhez kapcsolódó megállapodás igazgatásáért felelős Nemzetközi Gabonatanács előmozdítja a megállapodásokban foglalt célkitűzések megvalósítását, beleértve többek között a nemzetközi együttműködést, a statisztikai adatok cseréjét és a piaci trendek előrejelzését, valamint – az Élelmiszersegély Egyezményben foglaltaknak megfelelően – annak garantálását, hogy az Európai Unió ellátja a fejlődő országokat egy minimális élelmiszersegély-mennyiséggel. Ezért az EK-nak érdekében áll az ezekben a megállapodásokban való részvétel.

A tagsági hozzájárulások mértékét éves alapon határozzák meg, és addig kell azokat fizetni, amíg az EK tagja a megállapodásoknak.

Egyértelmű, hogy amennyiben az EK kénytelen volna maga végrehajtani azokat a tevékenységeket, amelyeket a Nemzetközi Gabonatanács végez el, az a tagsági hozzájárulás költségénél sokkal nagyobb összköltséggel járna.

5.2. A tervezett intézkedések és a költségvetés igénybevételének részletei

Az EK éves tagsági díjat fizet a Nemzetközi Gabonatanácsnak.

A díjat addig kell fizetni, amíg az EK a megállapodások aláíró fele marad.

Az Európai Bizottság teljes mértékben részt vesz a Nemzetközi Gabonatanács tevékenységeiben, és kihasználja a tagságból származó valamennyi előnyt.

6. PÉNZÜGYI HATÁS

6.1. A B. részre gyakorolt teljes pénzügyi hatás

Kötelezettségvállalások (három tizedesjegyig): 0,937 millió EUR a kétéves időszakra: 0,464 millió EUR 2008-ra, és 0,473 millió EUR 2009-re.

6.2. A számítás módja

A két egyezmény alkalmazása során felmerülő kiadásokat a Gabonaegyezmény minden tagja által fizetett éves hozzájárulás fedezi.

Az egyes tagok által fizetendő hozzájárulást az adott tagra jutó szavazatok számával, valamint a tagnak a nemzetközi piacon betöltött jelentőségével arányosan határozzák meg.

Az egyezményben összesen 2000 szavazat van, amelyből az Európai Unió 406 szavazattal rendelkezik (a bővítés után). Ez a szám előreláthatólag 2008 és 2009 folyamán sem változik. A szavazatonkénti költség a becslések szerint 2008-ban 1 143 EUR lesz, ami 0,464 millió EUR összegű közösségi hozzájárulást eredményez.

A 2009-es év vonatkozásában – a szavazatonkénti összeg kiigazítására tekintettel – a becsült költség 0,473 millió EUR.

7. A SZEMÉLYZETET ÉS AZ IGAZGATÁSI KIADÁSOKAT ÉRINTŐ HATÁS

7.1. A humán erőforrásokat érintő hatás

Foglalkoztatás jellege | A fellépés kezelésére a meglévő állományból kirendelendő létszám | Összesen | A fellépés keretében felmerülő feladatok leírása |

Állandó létszámkeret | Ideiglenes létszámkeret |

Tisztviselők vagy ideiglenes személyzet | A B C | 0,2 0,1 – | – – – | 0,2 0,1 – | A Nemzetközi Gabonatanács ülésein való részvételre való felkészülés és az üléseken hozott intézkedések nyomon követése |

Egyéb humán erőforrások | – | – | – |

Összesen | 0,3 | – | 0,3 |

7.2. A humán erőforrásokat érintő teljes pénzügyi hatás

A humán erőforrás típusa | Összeg (EUR) | Számítási mód |

Tisztviselők Ideiglenes személyzet | 35 400 | 0,3 x 118 000 |

Egyéb humán erőforrások |

Összesen | 35 400 |

8. NYOMON KÖVETÉS ÉS ÉRTÉKELÉS

8.1. A nyomon követés rendszere

A Bizottság szolgálatai teljes mértékben részt vesznek az igazgatási bizottságok és a Nemzetközi Gabonatanács munkájában; az említett szervek felelősek a költségvetési hozzájárulások mértékének meghatározásáért.

Az ülésekről szóló jelentéseket és az ülések során hozott határozatokat közzéteszik, és azok szabadon hozzáférhetőek a tagok számára.

9. CSALÁS ELLENI INTÉZKEDÉSEK

Az EK-hozzájárulások teljesítését és ellenőrzését a Nemzetközi Gabonatanácsra vonatkozó megállapodásban előírt szabályokkal összhangban kell felügyelni.

Az audit és az ellenőrzés különös módozatait e nemzetközi szervezet jogalapjában határozzák meg.

E szervezet elszámolásait független külső könyvvizsgáló hitelesíti. Az általa kiadott tanúsítványt benyújtják a Nemzetközi Gabonatanács illetékes szervéhez jóváhagyás és az azt követő közzététel céljából.

[1] HL L 21., 1996.1.27., 47. o.

[2] HL L 21., 1996.1.27., 47. o.